Bi tħejjija għall-Jum Internazzjonali tal-Mara, il-Kummissjoni ppubblikat ir-rapport tagħha tal-2021 dwar l-ugwaljanza bejn il-ġeneri fl-UE li juri l-impatt negattiv li kellha l-pandemija tal-COVID-19 fuq in-nisa. Il-pandemija ggravat l-inugwaljanzi eżistenti bejn in-nisa u l-irġiel kważi fl-oqsma kollha tal-ħajja, kemm fl-Ewropa kif ukoll lil hinn minnha, u mxejna lura mill-kisbiet li stinkajna għalihom f'dawn l-aħħar snin. Fl-istess ħin, l-ugwaljanza bejn il-ġeneri qatt ma kienet daqshekk għolja fl-aġenda politika tal-UE, u l-Kummissjoni għamlet sforzi sinifikanti biex timplimenta l-Istrateġija dwar l-Ugwaljanza bejn il-Ġeneri li ġiet adottata sena ilu. Biex isir monitoraġġ aħjar u jiġi segwit il-progress f'kull wieħed mis-27 Stat Membru, illum il-Kummissjoni qed tniedi Portal għall-Monitoraġġ tal-Istrateġija dwar l-Ugwaljanza bejn il-Ġeneri. Illum, il-Viċi President għall-Valuri u t-Trasparenza, Věra Jourová, qalet: “In-nisa jinsabu fuq quddiem nett tal-pandemija u huma aktar affettwati minnha. Ma naffordjawx li naqgħu lura; irridu nkomplu nirsistu għall-ġustizzja u l-ugwaljanza. Għaldaqstant, l-UE poġġiet lin-nisa fil-qalba tal-irkupru u obbligat lill-Istati Membri biex jinkludu l-ugwaljanza bejn il-ġeneri fl-investimenti ffinanzjati mill-Faċilità għall-Irkupru u r-Reżiljenza.” Il-Kummissarju għall-Ugwaljanza, Helena Dalli, qalet: “Minkejja l-impatt sproporzjonat fuq il-ħajja tan-nisa minħabba l-kriżi tal-COVID-19, jeħtieġ li nużaw din is-sitwazzjoni bħala opportunità. Aħna determinati li nsaħħu l-isforzi tagħna, inkomplu nimxu 'l quddiem u ma nippermettux li jsir rigress fil-kisbiet kollha li saru fl-ugwaljanza bejn il-ġeneri.” L-impatt tal-COVID-19 fuq in-nisa Ir-rapport tal-lum jenfasizza kif il-pandemija tal-COVID-19 uriet li hija sfida kbira għall-ugwaljanza bejn il-ġeneri: Minkejja l-isfidi li jirriżultaw mill-kriżi tal-COVID-19, il-Kummissjoni għamlet sforzi sinifikanti biex timxi 'l quddiem bl-implimentazzjoni tal-Istrateġija dwar l-Ugwaljanza bejn il-Ġeneri matul din l-aħħar sena. Sabiex issegwi l-progress b'mod aktar effettiv madwar l-UE, illum il-Kummissjoni nediet il-Portal għall-Monitoraġġ tal-Istrateġija dwar l-Ugwaljanza bejn il-Ġeneri. Il-portal, li huwa proġett konġunt żviluppat miċ-Ċentru Konġunt tar-Riċerka tal-Kummissjoni u l-Istitut Ewropew għall-Ugwaljanza bejn is-Sessi (EIGE, European Institute for Gender Equality), se jippermetti li jsir monitoraġġ tal-prestazzjoni individwali tal-Istati Membri tal-UE u din titqabbel bejn is-27 Stat Membru. Sfond L-Istrateġija dwar l-Ugwaljanza bejn il-Ġeneri 2020-2025, li ġiet adottata sena ilu, hija bbażata fuq viżjoni għal Ewropa fejn in-nisa u l-irġiel, il-bniet u s-subien, bid-diversità kollha tagħhom, ikunu ħielsa mill-vjolenza u mill-istereotipi u jkollhom l-opportunità li jirnexxu u li jmexxu. Din tippreżenta l-azzjonijiet ewlenin għall-perjodu ta' ħames snin u tagħmel l-impenn li tiżgura li l-Kummissjoni tinkludi l-perspettiva tal-ugwaljanza fl-oqsma kollha ta' politika tal-UE. F'din l-aħħar sena, il-Kummissjoni intensifikat il-ġlieda kontra l-vjolenza abbażi tal-ġeneru bl-ewwel strateġija tal-UE dwar id-drittijiet tal-vittmi u ħabbret proposta biex tiġġieled il-vjolenza abbażi tal-ġeneru (hawnhekk issibu konsultazzjoni ppubblika). Il-proposta għal Att dwar is-Servizzi Diġitali, li ġiet adottata f'Diċembru 2020, tiċċara r-responsabbiltà tal-pjattaformi u tikkontribwixxi biex tindirizza l-vjolenza online. Il-Kummissjoni ħadet azzjoni biex tħeġġeġ il-parteċipazzjoni tan-nisa fis-suq tax-xogħol. Il-Pjan ta' Azzjoni għall-implimentazzjoni tal-Pilastru Ewropew tad-Drittijiet Soċjali jpoġġi l-ugwaljanza bejn il-ġeneri fil-qalba tiegħu u jistabbilixxi, fost affarijiet oħrajn, miri ambizzjużi għall-parteċipazzjoni tan-nisa fis-suq tax-xogħol u l-forniment ta' servizzi għall-indukrar bikri tat-tfal. Fl-4 ta' Marzu, il-Kummissjoni ppreżentat miżuri ta' trasparenza fil-pagi biex tiżgura pagi ugwali għan-nisa u l-irġiel għal xogħol ugwali. Fil-Pjan ta' Azzjoni għall-Edukazzjoni Diġitali u l-Aġenda Aġġornata għall-Ħiliet, il-Kummissjoni ħabbret firxa ta' azzjonijiet li jiggarantixxu li l-bniet u n-nisa żgħażagħ ikunu preżenti daqs l-irġiel fl-istudju tal-ICT u fl-iżvilupp tal-ħiliet diġitali. Ġiet inkluża wkoll perspettiva dwar l-ugwaljanza bejn il-ġeneri fil-baġit tal-UE li jmiss. Barra minn hekk, il-Faċilità għall-Irkupru u r-Reżiljenza taħt in-NextGenerationEU teżiġi li l-Istati Membri jispjegaw kif il-pjanijiet ta' rkupru nazzjonali tagħhom se jikkontribwixxu għall-promozzjoni tal-ugwaljanza bejn il-ġeneri, u b'hekk jgħinu biex jiġi żgurat irkupru li jkun reattiv għal kwistjonijiet ta' ġeneru fl-UE. F'din l-aħħar sena, il-Kummissjoni kompliet tappoġġa inizjattivi li jindirizzaw l-istereotipi marbuta mal-ġeneru permezz tal-programmi ta' finanzjament tagħha, inkluż il-programm ta' Drittijiet, Ugwaljanza u Ċittadinanza tal-UE. Il-Kummissjoni saħħet ukoll l-ugwaljanza bejn il-ġeneri barra mill-UE billi, f'Novembru 2020, ippreżentat il-Pjan ta' Azzjoni l-ġdid dwar il-Ġeneru (GAP III) għall-2021-2025, aġenda ambizzjuża għall-ugwaljanza bejn il-ġeneri u l-għoti tas-setgħa lin-nisa fl-azzjoni esterna tal-UE. Illum, l-Istitut Ewropew għall-Ugwaljanza bejn is-Sessi (EIGE) ippubblika rapport dwar il-pandemija tal-COVID-19 u l-vjolenza kontra n-nisa fl-UE mill-partner tagħhom. Id-dettalji kollha jinsabu fl-istqarrija għall-istampa tiegħu. Għal Aktar Informazzjoni Ir-rapport tal-2021 dwar l-ugwaljanza bejn il-ġeneri fl-UE Il-paġna web tal-Istrateġija dwar l-Ugwaljanza Bejn il-Ġeneri L-istqarrija għall-istampa tal-EIGE: Covid-19 derails gender equality gains L-ugwaljanza bejn il-ġeneri